La ciutat de Paterna celebra el 100é aniversari de la Plaça Enginyer Castells
25/07/2022

# La ciutat de Paterna celebra el 100é aniversari de la Plaça Enginyer Castells

[![La ciutat de Paterna celebra el 100é aniversari de la Plaça Enginyer Castells](/images/noticias/2022/7/8213/8213_lg.jpg)](/images/noticias/2022/7/8213/8213_lg.jpg)

25.07.2022

*   Amb motiu d'aquest centenari, s'ha instal·lat un socarrat amb la nomenclatura de la plaça acompanyat d'una placa que conta la història de l'enginyer que dona nom a aquest espai urbà i un codi QR que permet conéixer més sobre la història de la plaça.
*   El Palau consistorial, El Calvari, l'Escola Cervantes o el Grup escolar Santa Teresa són alguns dels representatius edificis que envolten aquest centre neuràlgic de la ciutat.

L'Ajuntament de Paterna celebra hui el 100é aniversari de la Plaça Enginyer Castells com a centre neuràlgic i un dels llocs més emblemàtics de la ciutat.

Embolicat d'edificis històrics, aquest enclavament abans conegut com a Plaza del Palau, ha sigut distingit en el seu centenari amb la col·locació d'un socarrat amb la nomenclatura de la plaça acompanyat d'una placa que permetrà, mitjançant un codi QR, conéixer més sobre la seua història.

La regidora de Turisme, Cultura i Foc, Teresa Espinosa, ha destacat que _“aquesta plaça és un punt molt rellevant de Paterna, un capítol essencial del nostre passat i present, envoltat d'història pels seus quatre costats, on se celebren moltes de les nostres festes i es reuneixen els veïns i veïnes del municipi”._

_“El palau consistorial, El Calvari, l'Escola Cervantes o el Grup escolar Santa Teresa són algunes de les transcendentals construccions que recullen en aquesta plaça la història i la cultura de la nostra ciutat”,_ ha assenyalat Espinosa.

La plaça va ser batejada fa 100 anys donant nom a l'enginyer Sr. Francisco Castells i Cubells, un personatge històric molt vinculat a la ciutat, que en 1921 va ser declarat Fill Adoptiu de la Vila de Paterna, a causa del seu important treball a la ciutat i en la construcció del Campament Militar.

El que fora antany el Palau senyorial dels Comtes de Villapaterna va obrir les seues portes al poble com a escola a mitjan segle XIX i més tard com a hospital i després sala d'exposicions. També va servir de caserna de la Guàrdia Civil i de presó, fins a convertir-se en l'actual edifici de l'Ajuntament.

Per part seua, El Calvari de Paterna s'alça sobre l'antic alcàsser musulmà i cristià del municipi, ja que es troba en una ubicació estratègica en el punt més alt del nucli urbà. L'Escola Cervantes, que data de l'any 1929, i el Grup escolar Santa Teresa, inaugurat en 1935, són també part d'aquest singular conjunt històric.